次韵張仲謀過酺池寺齋
作者：黄庭堅
朝代：宋

paragraphs: 十年醉錦幄，酴醾照金沙。
敧眠春風底，不去留君家。
是時應門兒，紫蘭茁其芽。
只今將弟妹，嬉戲牽羊車。
忽書滿窗紙，整整復斜斜。
平生悲歡事，頭緒亂如麻。
苟祿無補報，幾成來食嗟。
喜君崇名節，青雲似有涯。
我夢江湖去，釣船刺蘆花。
江濱開園宅，畦蔗蒔梨柤。
夢驚如昨日，炊玉困京華。
公來或藜羹，愛我不疵瑕。
深念煩鄉里，忍窮禁貸賒。
夜談簾幕冷，霜月動金蛇。
即是桃李月，春蟲語交加。
我亦無酒飲，一室可盤蝸。
要公共文字，朱墨勘舛差。
非復少年日，聲名取嫮姱。
諸阮有二妙，能詩定自嘉。
何時來煮餠，蟹眼試官茶。